text: Tiltalt for at stjæle strøm for 4,8 millioner
  06 maj 2014 kl. 17.29
  De fem vietnamesere, som er tiltalt for at have drevet 13 skunklaboratorier i Jylland og på Fyn, er også anklaget for at have stjålet elektricitet for 4,8 millioner kroner. Alle fem nægter sig skyldig - også i strømtyveriet.
  Fotos fra 13 ejendomme rundt om i Jylland og på Fyn blev vist i en stor straffesag om organiseret dyrkning af skunk.
  De 13 steder blev omskabt til væksthuse, hvor der blev udvundet mange kilo skunk, som er en særlig potent form for cannabis.
  600 watts elpærer hænger lavt over stiklinger, gødning i dunke og sække står i lange rækker, og der er bjerge af affald. Og cannabis-planterne kræver varme og lys.
  Derfor er de fem tiltalt for at have stjålet strøm - uden om el-målere - til en værdi af knap fem millioner.
  - Det er tale om en krævende pasning, siger specialanklager Anja Hedegaard om arbejdet med at få hampplanters stiklinger forvandlet til høstmodne planter.
  Alle steder har gartnere boet under spartanske forhold i de lejede ejendomme. Politiets billeder viser madrasser og dyner på gulvet i små rum.
  En del af gartnerne er blevet dømt, og nogle har været tvunget ud i de nærmest slaverilignende forhold.
  Således har retten i sagen om et væksthus i Viby nedsat straffen til to personer, fordi begge var blevet udsat for menneskehandel.
  